Kako vi liječite prehladu i gripu?

Ove godine me uhvatila gripa u svoj zagrljaj tako da sam već dosta dugo u krevetu. Danas me evo prvi dan bez temperature pa rekoh idem vam se javiti da se ne pitate gdje sam nestao.

Što vi radite i kako si pomažete hranom, pićem i lijekovima dok ste pod prehladom ili gripom?

Nadam se da prije svega odmarate jer u protivnom opterećujete srce, tj. cijelo tijelo, produžujete trajanje gripe i koketirate s komplikacijama kao što je kod gripe nerijetko upala pluća.

Ja pijem puno čaja od đumbira s limunom i medom, koji tu i tamo zamijenim kamilicom. Čaj ili ako ćemo biti precizni, uvarak od đumbira ne procijedim jer mi paše grickati sitne komadiće naribanog đumbira, a to su i probavna vlakna.

Uz to mi mama skuha goveđu (junetina) ili pileću juhu s prstohvatom peršina ili vlasca. Nije loše skuhati malo više juhe i onda je zamrznuti u porcijama. Gotovu juhu možete koristiti za olakšanje bolesti ili kao temeljac u jelima. Pileća, odnosno bilo koja mesna juha je odlična zbog nekoliko razloga… Prije svega jer hidratizirate tijelo i time pomažete u čišćenju organizma i uklanjanju sluzi. Zatim jer toplom tekućinom dodatno uklanjate sluz i otvarate dišne puteve. Tu je i sada jako bitna neesencijalna aminokiselina cistein koja je slična supstanci nazvanoj acetilcistein koju nalazimo u lijekovima za liječenje bronhija i infekcija dišnih puteva – pomaže u otklanjanju sekreta. Ova aminokiselina se u tijelu pretvara u vrlo jaki antioksidans, glutation koji pomaže jetri u čišćenju tijela i jačanju imuniteta.

Što se voća tiče, i osim limuna u čaju, svaki dan pojedem kivi, bananu i eventualno mandarinu ili naranču.

Nastojim i trudim se jesti, koliko god mi za ovakvih bolesti nije do jela.

Od suplemenata uzimam vitamin C (jačinu odredim prema količini voća koje sam pojeo), vitamin D čiju dozu sada pojačam i probiotike, ali i čašu kefira svaki dan.

Uz mene je neizostavni gel za dezinfekciju ruku jer želim spriječiti širenje virusa na druge. Tako isto i papirnate rupčiće bacam u vrećicu za smeće koja stoji pored kreveta.

Iako sam godinama ispirao nos neti potom (nazalni irigator), ove godine sam nekoliko dana, kada mi je bilo najteže, špricao nos sprejem za dekongestiju. Iako je odlično pomogao za olakšanje disanja, sluznicu nosa mi je itekako osušio, a upravo vlaženje sluznice je ono što se ističe u reklami tako da tu marku s dodatkom natrijevog hijaluronidata više neću kupovati.

Moja liječnica obiteljske medicine mi je pred nekoliko godina otkrila fantastične kaspule za grlo na bazi mirtola koji pomaže u liječenju sinusitisa i bronhitisa. Sjećam se da mi je rekla da te kapsule mogu zamijeniti antibiotik i doista, otad ga nisam morao uzimati, a super je kako mi ove kapsule olakšaju ili skoro sasvim smanje sluz i kašalj.

Pastile za grlo koje koristim su prirodne. Ovaj put me začudo ne boli grlo, tako da sam ih tek pet-šest pocuclao. Dobro, njih uvijek imam kod kuće i uzmem ih i nakon pričanja u glasnijim prostorima. Znate me kao ljubitelja izrade vlastite kozmetike iz kuhinje, i da, znao sam si raditi sprejeve za grlo, no na kraju sam shvatio da onog trena kada mi krene grlobolja ili me uhvati viroza, nemam ni snage ni volje sam raditi išta tako da na kraju uvijek posegnem za nekim od odličnih pastila za grlo iz ljekarne ili biljne drogerije. Tražite pastile s mentolom, uljem klinčića, origana i drugih eteričnih ulja koja pomažu kod viroza i infekcija dišnih puteva.

Za snižavanje temperature koristim antipiretike na bazi paracetamola ili ibuprofena. Ako se temperatura ne spušta, tada napravim ono što mi je pred tri godine, kada sam zadnji put imao gripu, savjetovao moj dragi prijatelj i liječnik obiteljske medicine i što me evo i ove godine spasilo – istovremeno popijem po tabletu paracetamola i ibuprofena. Otprilike sat vremena kasnije se sav preznojim i temperatura spadne. Tako na sreću izbjegavam hladne obloge ili tuširanja za spuštanje temperature.

Dragi moji, sada u sezoni gripe i viroza perite češće perite ruke sapunom i pod toplom vodom, opomenite ljude koji kišu ili kašlju bez ruke na ustima, a takvih neodgovornih i nekulturnih ljudi je nažalost sve više. Jedite što više povrća, voća i probiotika.

Čuvajte se i ostanite zdravi!

P.S. Aminokiselinu cistein nalazimo još u brokuli, leći, prokulicama, zobi, češnjaku, luku… Tako da i za vegetarijance ima spasa u juhama i varivima.